## Pravilnik o načinu provođenja, rokovima i mjerilima za obavljanje linijskog prijevoza putnika temeljem jav­nog poziva

### NN 132/2005 (7.11.2005.), Pravilnik o načinu provođenja, rokovima i mjerilima za obavljanje linijskog prijevoza putnika temeljem jav­nog poziva

# MINISTARSTVO MORA, TURIZMA, PROMETA I RAZVITKA

**2443**

Na temelju članka 29. stavka 4. Zakona o
prijevozu u cestov­nom
prometu (»Narodne novine«, broj 178/04 i 48/05), ministar mora, turizma,
prometa i razvitka donosi

## PRAVILNIK

### O NAČINU PROVOĐENJA, ROKOVIMA I MJERILIMA ZA OBAVLJANJE LINIJSKOG PRIJEVOZA PUTNIKA TEMELJEM JAVNOG POZIVA

I. OPĆE ODREDBE

Članak 1.

(1) Ovim Pravilnikom propisuju se rokovi i
mjerila za objavu javnog poziva, kao i način provođenja postupka javnog poziva prijevoznicima
na podnošenje ponuda za obavljanje javnog linijskog prijevoza putnika na
linijama na kojima je zahtjev za obnovu dozvole odbijen (članak 28. stavak 2.
Zakona) na linijama na kojima je dozvola prestala važiti prije isteka roka
(članak 29. stavak 3. Zakona o prijevozu u cestovnom prometu) i za nove
međusobno neusklađene linije (članak 31. stavak 3. Zakona).

(2) Ovim Pravilnikom utvrđuje se i nadležnost
tijela zaduženih za provođenje postupka javnog poziva i nadzor nad provedbom
odredbi ovoga Pravilnika.

(3) Pravo podnošenja ponuda po javnom pozivu
imaju svi prijevoznici bez obzira na sjedište/prebivalište.

Članak 2.

(1) Za međužupanijske i međunarodne linije javni
poziv objavljuje i provodi postupak Povjerenstvo imenovano pri Hrvatskog
gospodarskoj komori, sukladno propisu o izdavanju dozvola za obavljanje
linijskog prijevoza putnika.

(2) Za županijske linije javni poziv objavljuje
i provodi postupak Povjerenstvo imenovano pri županijskim komorama, sukladno
propisu o izdavanju dozvola za obavljanje linijskog prijevoza putnika.

II. OBJAVA JAVNOG POZIVA

Članak 3.

(1) Javni poziv na podnošenje ponuda nadležno
tijelo iz članka 2. ovoga Pravilnika može objaviti tek nakon što rješenje kojim
se odbija zahtjev za obnovu dozvole, odnosno, rješenje o prestanku važenja
dozvole postane konačno u upravnom postupku.

(2) Javni poziv na podnošenje ponuda za nove
međusobno neusklađene linije nadležno tijelo iz članka 2. ovoga Pravilnika može
objaviti najkasnije u roku od osam dana od dana zaprimanja odluke o prigovoru
prijevoznika na neusklađene linije.

Članak 4.

Javni poziv na podnošenje ponuda za obavljanje
javnog linijskog prijevoza putnika na linijama na kojima je dozvola prestala
važiti, na kojima je zahtjev za obnovu dozvole odbijen i za nove međusobno
neusklađene linije objavljuje se u najmanje jednim dnevnim novinama, a može se
objaviti i na oglasnoj ploči, kao i na web-stranicama.

III. SADRŽAJ JAVNOG
POZIVA

Članak 5.

(1) Javni poziv na podnošenje ponuda za
obavljanje javnog linijskog prijevoza putnika na linijama na kojima je dozvola
prestala važiti, na kojima je zahtjev za obnovu dozvole odbijen i za nove
međusobno neusklađene linije, mora sadržavati sljedeće:

– predmet javnog poziva,

– sadržaj ponude,

– opće uvjete javnog poziva,

– posebne uvjete, ukoliko su neophodni radi
jasnoće i razumljivosti javnog poziva.

(2) U predmetu javnog poziva iz stavka 1.
alineja 1. ovoga članka mora se jasno navesti o kojoj se liniji radi, o roku na
kojem se izdaje dozvola, kao i o stajalištima/kolodvorima na kojima se autobus
zaustavlja.

(3) Ponuda ponuditelja mora biti u pisanom
obliku. Ponuda mora sadržavati najmanje sljedeće:

a) licenciju za obavljanje linijskog prijevoza
putnika,

b) dokaz o odgovarajućim prijevoznim
kapacitetima i najmanje jednog kod sebe zaposlenog vozača po autobusu
(priložiti popis autobusa u vlasništvu ili najmu, popis kod sebe zaposlenih
vozača, te popis svih odobrenih linija),

c) potvrdu nadležnih tijela o plaćenom porezu i
doprinosima za mirovinsko i zdravstveno osiguranje, ne stariju od 30 dana,

d) ponudu cijene karata za liniju,

e) pisani ugovor o zajedničkom obavljanju
prijevoza, ako prijevoz obavlja dva ili više prijevoznika,

f) izvornik ugovora o poslovno-tehničkoj
suradnji sa stranim prijevoznikom na načelu uzajamnosti na hrvatskom jeziku i
jeziku poslovnog partnera, ako se radi o međunarodnoj liniji.

(4) Opći uvjeti javnog poziva moraju sadržavati
najmanje:

– rok i vrijeme do kada se dokumentacija mora
dostaviti nad­ležnom tijelu,

– podatke o načinu dostave ponude u zatvorenoj omotnici
na kojoj mora biti naznaka

»NE OTVARATI PONUDA ZA LINIJU BROJ ---«

– podatke o osnovnim kriterijima za odabir
najbolje ponude,

– ostale kriterije za izbor najpovoljnije
ponude,

– podatke o mjestu, datumu i vremenu javnog otvaranja
ponuda po javnom pozivu,

– podatke o kontak
osobi zaduženoj za izravnu vezu s ponuditeljima,

– podatke o rokovima u kojima će nadležno tijelo
odabrati najboljeg ponuditelja i vremenu dostave odluke svim prijevoznicima
koji su sudjelovali u postupku nadmetanja,

– podatke o rokovima izdavanja rješenja i
dozvole za obavljanje javnog prijevoza odabranom prijevozniku za liniju koja je
bila predmet javnog poziva,

– podatke o rokovima ulaganja prigovora na izbor
najboljeg ponuditelja, ukoliko ponuditelj koji je sudjelovao u postupku
nadmetanja smatra da su učinjene nepravilnosti,

– iznos naknade koji je ponuditelj dužan
uplatiti za sudjelovanje u postupku javnog poziva.

(5) Naknada iz stavka 4. podstavka 10. ovoga
članka iznosi 100,00 kuna za županijske linije, 200,00 kuna za međužupanijske
linije i 300,00 kuna za međunarodne linije. Naknada za međužupanijske i
međunarodne linije prihod su državnog proračuna, a naknada za županijske linije
prihod je proračuna županije.

(6) Prijevoznik je dužan prilikom predaje ponude
priložiti dokaz o uplati naknade iz stavka 5. i ovoga članka.

(7) Javni poziv može sadržavati osim općih
uvjeta iz stavka 4. ovoga članka i posebne uvjete za obavljanje prijevoza na
liniji koja je predmet javnog poziva, ukoliko je to nužno radi jasnoće i
razumljivosti javnog poziva, odnosno, ukoliko je to nužno zbog specifičnosti
zbog načina obavljanja prijevoza na određenoj liniji, ili specifičnosti
područja kojima linija prometuje.

IV. SADRŽAJ PONUDE

Članak 6.

(1) Ponuditelj predaje ponudu u izvorniku
(originalu), sa sadržajem ponude i označenim rednim brojevima potrebnih
priloga, prema redoslijedu navedenom u javnom pozivu.

(2) Ponuda mora biti uvezana u cjelinu s
označenim rednim brojevima stranica, te ista ne smije sadržavati izmjene ili
dodatke, a sve izmjene ili dodatke u ponudi ponuditelj mora potpisati i
ovjeriti.

(3) Ponuditelj koji je samostalno podnio ponudu
ne smije istodobno sudjelovati u zajedničkoj ponudi po istom javnom pozivu.

(4) Ponuda mora biti dostavljena najkasnije do
datuma i vremena određenog u natječajnoj dokumentaciji.

V. KRITERIJ ZA ODABIR
NAJPOVOLJNIJE PONUDE

Članak 7.

(1) Ponude se otvaraju javno na određenom mjestu
u određeno vrijeme sukladno javnom pozivu, po redoslijedu zaprimanja i u
nazočnosti članova Povjerenstva.

(2) O javnom otvaranju ponuda vodi se zapisnik,
koji sadrži sve bitne elemente javnog poziva, podatke o članovima Povjerenstva,
podatke o ponudama, ponuditeljima i ovlaštenim predstavnicima, kao i primjedbe
ponuditelja.

(3) Zapisnik iz stavka 2. ovoga članka potpisuju
članovi Povjerenstva i isti se dostavlja na uvid i potpis ponuditeljima,
odnosno, njihovim ovlaštenim predstavnicima.

(4) Preslika zapisnika o otvaranju ponuda po
javnom pozivu dostavlja se svim ponuditeljima koji to zatraže, a čije su ponude
otvorene u postupku otvaranja ponuda.

Članak 8.

(1) Povjerenstvo će odabrat samo jednu,
najpovoljniju ponudu, primjenjujući kriterije koji su navedeni u javnom pozivu.

(2) Ako u javnom pozivu nisu navedeni dodatni
kriteriji uz cijenu, najpovoljnija ponuda je ponuda s najnižom cijenom za istu
vrstu usluge prijevoza.

VI. ODLUKA

Članak 9.

(1) Povjerenstvo mora donijeti odluku o odabiru
najpovoljnije ponude ili o poništenju javnog poziva, u pisanom obliku, najkasnije
u roku od osam dana od dana javnog otvaranja ponuda.

(2) Odluka iz stavka 1. ovoga članka mora se
poslati preporučenim pismom svim prijevoznicima koji su sudjelovali u javnom
postupku otvaranja ponude.

(3) Odluka iz stavka 1. ovoga članka mora sadržavati
podatke o liniji koja je bila predmet javnog poziva, podatke o pristiglim
ponudama i prijevoznicima, podatke o odabranom ponuditelju, razloge odabira,
odnosno poništenja javnog poziva, uputu o pravu na prigovor, te potpis
predsjednika Povjerenstva.

(4) Povjerenstvo će poništit javni poziv ako
nisu pristigle najmanje dvije ponude i ponoviti javni poziv.

(5) Ukoliko se na ponovljeni javni poziv ne javi
nitko od ponuditelja, postupak po javnom pozivu se obustavlja.

VII. PRIGOVOR NA ODLUKU

Članak 10.

(1) Prijevoznici mogu uložiti prigovor na odluku
Radnog odbora o odabiru najpovoljnije ponude u roku od 3 dana, od dana primitka
iste. Prigovor se podnosi u pisanom obliku i mora sadržavati nepravilnosti u
provedenom postupku po javnom pozivu, s obrazloženjem.

(2) Povjerenstvo je dužno riješiti prigovoru
prijevoznika najkasnije u roku od osam dana od dana zaprimanja prigovora.

(3) Ukoliko Povjerenstvo uvaži prigovor, novu će
odluku dostaviti svim podnositeljima ponude po javnom pozivu.

(4) Prigovor nije dopušten na odluku Radnog
odbora o poništenju javnog poziva.

VIII. IZDAVANJE RJEŠENJA
I DOZVOLE

Članak 11.

Nadležno tijelo donosi rješenje i izdaje dozvolu
za obavljanje prijevoza na liniji koja je bila predmet javnog poziva odabranom
prijevozniku, nakon što Povjerenstvo dostavi dokaz o zaprimanju odluke
Povjerenstva na uloženi prigovor o odabiru najpovoljnije ponude.

IX. PRIJELAZNE I ZAVRŠNE
ODREDBE

Članak 12.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-02/106

Urbroj: 530-07-05-01

Zagreb, 19. listopada 2005.

Ministar

**Božidar Kalmeta**, v. r.

Pravilnik, NN 132/2005-2443